b'\n_START_ARTICLE_\nRepublikkens orden (Tunisia)\n_START_PARAGRAPH_\nRepublikkens orden er en tunisisk orden innstiftet 16. mars 1959. Ordenen tildeles for sivil og milit\xc3\xa6r innsats for etablering av republikken, dens utvikling og institusjoner. Tunisias president er ordenens stormester.\n_START_SECTION_\nInsignier\n_START_PARAGRAPH_\nOpprinnelig viste ordenstegnene for Republikkens orden portrett av Habib Bourguiba, Tunisias f\xc3\xb8rste president etter at monarkiet ble styrtet i 1957. Bourguiba styrte til 1987. Ordenstegnet besto av en hvitemaljert femtagget stjerne med en midtmedaljong i gull der presidentens portrett var plassert. Det var plassert ornamenter i gull og r\xc3\xb8dt i vinklene mellom taggene. Ordensstjernen hadde den femtaggede stjernen satt p\xc3\xa5 flammende str\xc3\xa5ler i gull. Ordensb\xc3\xa5ndet var hvitt med striper i r\xc3\xb8dt og gult langs kantene._NEWLINE_I 1967 ble ordenstegnene endret. Siden da best\xc3\xa5r ordenstegnet av en stjerne med fem s\xc3\xb8lvtagger i gr\xc3\xb8nt og r\xc3\xb8dt og med s\xc3\xb8lvspyd mellom taggene. Midtmedaljongen er gr\xc3\xb8nn med Tunisias riksv\xc3\xa5pen i s\xc3\xb8lv i midten. Medaljongen er omgitt av en gr\xc3\xb8nnkantet r\xc3\xb8d bord med innskriften \xe2\x80\x9dRepublikken Tunisia\xe2\x80\x9d p\xc3\xa5 arabisk. Ordenstegnene er like for de ulike gradene, men er ulike av st\xc3\xb8rrelse og er opphengt i b\xc3\xa5nd av forskjellig utforming. Ordensstjernen er ogs\xc3\xa5 identisk med ordenstegnet, men er st\xc3\xb8rre. Ordensb\xc3\xa5ndet er gr\xc3\xb8nt med to smale r\xc3\xb8de striper ved hver av kantene. Fargene er de samme som i Iftikhar-ordenen.\n_START_SECTION_\nTildeling\n_START_PARAGRAPH_\nUtnevnelse skjer i regelen til ordenens lavere trinn, med p\xc3\xa5f\xc3\xb8lgende mulighet for avansement.\n_START_SECTION_\nNorske innehavere\n_START_PARAGRAPH_\nRepublikkens orden er tildelt Jens-Anton Poulsson og  Gunnar Halle.'